ເກືອບ 50 ຄົນ ເສຍຊີວິດ ໃນການສູ້ລົບກັນຄືນ ທີ່ລີເບຍ (ວີດີໂອ) 
ຄວາມຮຸນແຮງ ລະຫວ່າງພວກຫົວນິຍົມອິສລາມ ແລະພວກກະບົດ Zintan ແມ່ນຮ້າຍແຮງທີ່ສຸດ ນັບແຕ່ຈອມຜະເດັດການ Gadhafi ຕົກຈາກອຳນາດໄປ ໃນປີ 2011.
ບັດນີ້ ມີປະຊາຊົນເກືອບ 50 ຄົນແລ້ວໄດ້ເສຍຊີວິດໄປ ໃນການ ສູ້ລົບກັນຢ່າງໜັກ ເພື່ອເຂົ້າຄວບຄຸມສະໜາມບິນລະຫວ່າງຊາດ Tripoli ຫຼັງຈາກການຢຸດຍິງກັນເປັນເວລາສອງມື້ຜ່ານມາ ໄດ້ ແຕກຫັກລົງໃນວັນອາທິດວານນີ້ ການສູ້ລົບກັນລະຫວ່າງ ພວກນັກຕໍ່ສູ້ພາຍໃຕ້ການນຳພາຂອງ ພວກຫົວນິຍົມອິສລາມ ຈາກເຂດ Misrata ກັບພວກກະບົດ Zintan ເພື່ອຄວບຄຸມສະໜາມບິນ ໄດ້ລາມອອກໄປຍັງເຂດ ອ້ອມແອ້ມຕ່າງໆ ແລະກ່າວກັນວ່າ ເປັນການສູ້ລົບກັນຄັ້ງຮ້າຍ ແຮງທີ່ສຸດໃນລີເບຍ ນັບແຕ່ໄດ້ມີການຂັບໄລ່ມື້ລາງຈອມຜະ ເດັດການ Moammar Gadhafi ອອກຈາກອຳນາດໄປ ໃນປີ2011 ເປັນຕົ້ນມາ ປະຊາຊົນຫຼາຍພັນຄົນພາກັນຫລົບໜີຈາກບ້ານເຮືອນຂອງເຂົາເຈົ້າ ໃນຂະນະທີ່ກຸ່ມ ປະກອບອາວຸດຕ່າງໆ ຍິງຕໍ່ສູ້ກັນ ດ້ວຍປືນທຳມະດາ ປືນຕໍ່ຕ້ານອາກາດສະຍານ ແລະ ຈະຫຼວດ ແຕ່ກໍຍັງມີຊາວບ້ານຊາວເມືອງຫຼາຍຄົນ ຕົກຄ້າງຢູ່ໃນເຂດ ບ່ອນທີ່ມີການສູ້ ລົບກັນນັ້ນ ສະຫະປະຊາຊາດ ໄດ້ຖອນພວກພະນັກງານຂອງຕົນອອກຈາກລີເບຍໃນສັບປະດາ ແລ້ວນີ້ ຍ້ອນຄວາມຢ້ານກົວດ້ານຄວາມປອດໄພ ບໍ່ໄດ້ມີຖ້ຽວບິນລະຫວ່າງຊາດເຂົ້າ ອອກທີ່ສະໜາມບິນ Tripoli ມາຕັ້ງແຕ່ວັນຈັນແລ້ວນີ້ ແລະພວກນັກຊ່ຽວຊານການບິນ ບາງຄົນເຊື່ອວ່າ ສະໜາມບິນດັ່ງກ່າວຈະອັດໄປຕື່ມອີກຫຼາຍເດືອນ ເພາະວ່າ ຄວາມ ເສຍຫາຍແມ່ນຢູ່ໃນສະພາບທີ່ກວ້າງຂວາງ